
1.


Elokuun viimeisenä päivänä, Ella istui pohjoiseen menevässä junassa katsellen ikkunasta ulos ja todeten, ettei sää ollut enää kovin lämmin. Hän oli pukeutunut mustiin housuihin ja valkoiseen pusakkaan, mutta vaatetus ei suojaisi kylmältä viimalta. Junan ikkunasta näki, kuinka puiden latvat taipuivat tuulessa ja ilma vaikutti kylmemmältä kuin mitä se oli ollut kotoa lähtiessä. Olihan juna tuonut häntä parisataa kilometriä pohjoisemmaksi.


Ella alkoi kerätä junan istuimelta tavaroitaan ja työnsi ne huolellisesti vaaleanpunaiseen reppuunsa. Sitten hän heitti repun selkäänsä junan vielä edetessä kiskoillaan, nousi istuimeltaan muiden matkustajien tavoin ja alkoi kävellä kohden poistumistietä.


Junan radio alkoi rätistä. ”Ja seuraava asema on Karhala”, selkeä naisääni kuulutti. ”Hetkinen, poistukaa junan oikean puoleisista ovista”, kuuluttaja vielä lisäsi ja sitten radio sulkeutui.


Ella ei tiennyt, mikä häntä odottaisi. Hän ei ollut koskaan aikaisemmin käynyt tässä kaupungissa, eikä tiennyt mihin suuntaan hänen pitäisi asemalta lähteä, tai millä tavalla hän järjestäisi itselleen kyydin metsäiselle sivukylälle, Järvenhelmen puutarhalle. Olisi liian kallista käyttää taksia. Ehkäpä hän voisi kävellä tuon kolmentoista kilometrin matkan harjoittelupaikkaansa, sillä syrjäiselle seudulle ei ollut bussiyhteyksiä.


Karhalan asema


Ettei herättäisi huomiota, Ella poistui junasta mahdollisimman itsevarmasti. Hän oli tottunut varautumaan, koettelemaan kaiken ennen kuin luottaisi keneenkään tuntemattomaan ja olemaan yleensäkin mieluummin liian varovainen kuin luottavainen.


Jo hyvin nuorena hän oli lähtenyt toisten aktiolaisten mukaan kadulle evankelioimaan, ja tuolloinkin hän oli seurannut valppaana ympäristöään. Kulunut vuosi sisäoppilaitoksessa oli auttanut keräämään lisää elämänkokemusta, mutta jokainen eteen tullut tilanne olisi uusi ja erilainen. Olihan hän jo seitsemäntoistavuotias, mutta ehkä sekään ikä ei ollut riittävä, selviytyäkseen kovin suurista haasteista.


Juna joka oli jarruttanut jo hyvän matkaa, pysähtyi lopulta pienen asemarakennuksen eteen. Vanhempi nainen, joka vaikutti kokeneelta matkustajalta, painoi junan ulkooven vieressä olevaa mustaa nappia. Ovi tuntui olevan jumissa. Hän painoi uudestaan vielä kahdesti, jonka jälkeen ovi vihdoinkin aukesi. Matkustajat alkoivat työntyä junasta ulos ja astelivat määrätietoisesti oikealle, asemarakennuksen ohitse vievälle tielle. Ella tunsi epävarmuutta. Minne suuntaan hänen pitäisi lähteä? Hän näki vanhan naisen lähtevän vasemmalle ja ajatteli lähteä kulkemaan tämän perässä. Eiköhän se ajan kanssa selviäisi, missä kohtaa kaupunkia hän nyt oli, ja miten tulisi jatkaa eteenpäin.


Jo junasta ulos astuessaan, hän oli kiinnittänyt huomiota asemalaiturilla seisovaan hoikkaan, tiukkailmeiseen keskiikäiseen naiseen, joka vaikutti seuraavan matkustajia haukan katseen tarkkuudella. Joku saalistajako, Ella pohti mielessään. Asemalaituri oli oikealla ja tämä oli yksi syy miksi Ella valitsi suunnakseen lähteä vasemmalle, ettei vain vahingossakaan joutuisi tekemisiin kyseisen naisen kanssa. Hänen kokemattomuutensa ei saisi tulla ilmi, sillä siitä ei seuraisi mitään hyvää.


Ella ei kuitenkaan ehtinyt edetä kuin muutaman askeleen, kun tiukkailmeinen nainen keskeytti hänen etenemisensä. ”Hei siellä!” hän huusi Ellalle.


”Minne olet menossa?”


Ella pysähtyi kauhistuneena ja hänen silmänsä laajenivat nähdessään, että nainen tuli juoksujalkaa suoraan kohti. Katse oli niin tiukka, ettei Ella uskonut olevan mitään mahdollisuutta paeta tämän tiukan naisen otteesta, joka oli kaikkien matkustajien joukosta seulonut juuri hänet kohteekseen. Hän oli urheilija ja nopea juoksemaan, mutta niin vaikutti olevan tämä nainenkin. Ella ei keksinyt minne tilanteesta pakenisi, joten hän päätti kuunnella mitä naisella olisi sanottavaa.


”Oletko Ella”, nainen kysyi suorasukaisesti.


Ellan hämmästys syveni entisestään. Hänen päässään olevat kootut palapelin palaset sekoittuivat täysin. Miten kukaan tällä uudella paikkakunnalla, saattoi tietää hänen nimensä?


”Olen täällä sitä varten, että isäsi soitti ja kertoi sinun olevan tulossa tällä junalla Karhalaan”, nainen selitti terävästi.


”Mistä isäni tuntee sinut?” Ella ihmetteli.Naisen ääni pehmeni hieman. ”Olen Karhalan seurakunnan evankelista ja olen tavannut isäsi. Ajattelin, että tulen suoraan junaasemalle tavoittaakseni sinut. Se oli helppoa!” hän naurahti. ”Katsoin tarkkaan junasta lähteviä ihmisiä ja sinut erotti todella helposti, sillä lähdit eri suuntaan kuin toiset matkustajat”, nainen hymyili voitonriemuisesti.


Ellaa harmitti. Hän oli yrittänyt esiintyä niin varmasti, ettei hänen kokemattomuutensa olisi huomattavissa, mutta nyt hän oli kuitenkin erottunut näyttävästi muista matkustajista. Hän painoi asian mieleensä vastaisen varalle.


”Minulla on auto aseman edessä. Vien sinut meille ja saat tutustua myös mieheeni, Voittoon. Minun nimeni on muuten Vanamo”, nainen esittäytyi kuin puolihuomaamatta. ”Laitan ruokaa, syömme ja menemme sitten myöhemmin harjoittelupaikkaasi Järvenhelmen puutarhalle. Vien sinut sinne autollani.” Vanamo oli suunnitellut kaiken valmiiksi.





Ehkä kaikki ei mennyt niin kuin Ella oli olettanut, jos hän yleensä oli olettanut mitään, mutta ainakin hänen mielessään pyörivät kysymykset olivat saaneet vastauksen. Tutustuttuaan Vanamoon ja Voittoon, hänet vietäisiin määränpäähänsä, Järvenhelmen puutarhalle.










2.


Jo pari kuukautta aikaisemmin, Ellan kitara ja uusi polkupyörä oli toimitettu sedän autolla puutarhalle. Hän muisti miten vaikeaa oli ollut löytää oikea puutarha. Lopulta kaupungin laidalla olevasta pienestä kukkapuutarhasta oli neuvottu, että hänen etsimänsä paikka sijaitsi yli kymmenen kilometrin päässä, Vehkalan kylässä.


Ajettuaan useita kilometrejä synkän metsän keskellä luikertelevaa päällystämätöntä, kapeaa hiekkatietä, he olivat lopulta kääntyneet oikealle, Vehkalankylään vievälle tielle. Tämän risteyksen lähettyvillä oli ollut kaksi taloa, ja toisesta talosta Ella oli pysähtynyt kysymään lisää ajoohjeita.


Tuo kesäinen päivä palautui nyt hänen mieleensä. Hän oli koputtanut matalan tiilitalon oveen, astunut sisään ja keinutuolissa istuvalta nuorelta mieheltä, jonka hiusraja ulottui huomattavan pitkälle takaraivoon, hän oli saanut tietää että puutarhalle olisi matkaa vielä muutamia kilometrejä.


Sen jälkeen he olivat ylittäneet pienen puron ja jatkaneet matkaansa tietä pitkin, joka mutkaisuudestaan päätellen oli raivattu lehmien laidunpolun mukaisesti. Lopulta he olivat saapuneet keskelle suurta aukeaa, jossa paloivat kasvihuoneiden valot. Näissä kasvihuoneissa kymmenettuhannet taimet odottelivat hoitajaansa.


Ella oli tuolloin tavannut puutarhan johtajapariskunnan. Sinä kauniina kesäpäivänä hän oli ollut pukeutuneena siniseen puseroon ja siniruudulliseen hameeseen. Oliko asuvalinta sittenkään ollut oikea, sillä hän oli tuntenut pariskunnan arvioivan katseen olemuksessaan ja jäänyt epävarmaksi, oliko arvio myönteinen, vai kielteinen.


Ellalle oli kyllä kerrottu, että hän oli liian nuori heidän puutarhalleen, sillä heidän työnsä oli niin raskasta, että harjoittelijan suositusikä oli yli kaksikymmentä vuotta. Pariskunta oli tästä huolimatta hyväksynyt Ellan puutarhalleen harjoittelijaksi ja niinpä hän oli jättänyt polkupyöränsä ja kitaransa harjoittelijoiden asunnolle. Ne olisivat siellä odottamassa, kun hän loppukesästä saapuisi töihin.


Nyt määräaika oli käsillä. Kysymyksessä oli sisäoppilaitoksen järjestämä, ammattiin valmentava työharjoitteluvuosi, joka oli juuri nyt alkamassa.


Jaana, joka oli ollut hänen tukenaan sisäoppilaitoksessa koko teoriajakson ajan, oli sijoitettu harjoittelupaikkaan PohjoisSuomeen ja tytöt olivat nyt satojen kilometrien päässä toisistaan. Asuinkaveriksi tulisi täysin tuntematon tyttö, mutta se ei suuresti haitannut, sillä uudessa asuntolassa olisi omat huoneet molemmille tytöille, vain keittiö ja WCtilat olivat yhteiset.





Ella havahtui mietteistään, kun Vanamo pysäytti autonsa kerrostalon eteen. ”Me asumme Voiton kanssa tässä talossa, toisessa kerroksessa”, hän selitti. ”Tulehan, niin mennään sisälle. Ruoka on valmista tuossa tuokiossa.”


Voiton pitäessä yllä hilpeää tunnelmaa, Vanamo tarjosi Ellalle lupaamansa aterian, kesäkeittoa. Ella ei ollut tottunut kesäkeittoon, mutta tämä keitto maistui todella hyvältä. Hän olisi saanut jäädä Vanamon luokse yöksikin, mutta tyttö halusi päästä mahdollisimman nopeasti uuteen asuinpaikkaansa. Niinpä ruokailun jälkeen Vanamo ja Voitto kyyditsivät tytön metsäisen taipaleen läpi puutarhalle.


Ennen kuin heidän tiensä erkanivat, Ellalle annettiin tiedote, jossa oli merkittynä kaikki seurakunnan tulevat tilaisuudet kuukauden ajalta.


Kiitettyään kyydistä, Ella lähti tarpomaan aukealle, jota ympäröi kuusi suurta kasvihuonetta. Hän kulki aukean oikeanpuolimmaista reunaa, kohden harjoittelijoiden asuntolaa. Sivusilmällään hän näki Vanamon kääntävän autonsa ja lähtevän takaisin kotiin. Ella kumartui etsimään asuntolan avainta ja löysi sen sovitusta paikasta. Oven lukko naksahti auki. Hän oli jälleen ensimmäisenä paikalla valitsemassa asuinhuonetta.


Molemmat huoneet oli sisustettu valmiiksi. Yleisten tilojen oikealla puolella olevassa huoneessa oli valkoiset huonekalut ja vaaleanpunainen päiväpeite, mutta huoneen ikkunasta puuttuivat näköalat, sillä ikkunan edessä oli näköesteenä suuri kasvihuone.


Vasemman puoleisessa huoneessa taas kalusteet olivat vaatimattomat, tumman vihreä hyllykkö, pöytä, sekä ruskea päiväpeitto, mutta ikkunasta avautui näkymä pihapiiriin ja tielle, sekä tien takana olevaan kauniiseen johtajapariskunnan kartanoon.


Ella tiesi heti, kumpi olisi hänen valintansa. Hänelle maisemakysymykset olivat tärkeämpiä kuin huonekalut. Ella kantoi tavaransa vasemman puoleiseen huoneeseen ja polvistui rukoukseen, siunatakseen edessään olevan harjoitteluvuoden.


Tuire


Vasta seuraavana päivänä Ella sai nähdä harjoittelukaverinsa; noin kaksikymmentävuotias Tuire saapui veljensä kyydillä asuntolaan. Hän oli vaalea ja pienikokoinen hento tyttö, mutta kertoi omistavansa riittävästi voimia tehdäkseen puutarhatöitä.


Vaikka tytöillä oli käytössään omat huoneet, joissa he saisivat viettää aikaansa haluamallaan tavalla, niin siitä huolimatta Ellan mieltä painoi epävarmuus siitä, kuinka Tuire suhtautuisi hänen uskoonsa.


”Olen vanhoillislestadiolainen”, Tuire vastasi, Ellan kysyessä hänen näkemystään vapaitten suuntien uskovaisiin.


Vanhasta kokemuksestaan Ella tiesi sen, ettei Tuire voisi pitää häntä uskovaisena, koska hän ei ollut lestadiolainen.

